b'\n_START_ARTICLE_\nPapelorikko\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nMonivuotinen papelorikko kasvaa 15\xe2\x80\x9340 cm korkeaksi. Varsi on karvainen, pystysuora, ja siin\xc3\xa4 on muutamia varsilehti\xc3\xa4. P\xc3\xa4\xc3\xa4osa kasvin lehdist\xc3\xa4 on maanpinnan rajassa ruusukkeina. Alimmat lehdet ovat munuaismaisia, isonyh\xc3\xa4isi\xc3\xa4, paksuhkoja ja ainakin ruodit ovat karvaisia. Ylimm\xc3\xa4t lehdet ovat isohampaisia. Kukinto on harsu, 3\xe2\x80\x935-kukkainen huiskilo. Kaksineuvoiset kukat ovat valkeat ja tuoksuvat miedosti mantelilta. Kukan verhi\xc3\xb6 ja teri\xc3\xb6 ovat viisilehtisi\xc3\xa4, ja heteit\xc3\xa4 on 10 kappaletta. Emi\xc3\xb6 on kaksilehtinen ja enint\xc3\xa4\xc3\xa4n tyvest\xc3\xa4 yhdislehtinen, emilehtien tyvell\xc3\xa4 on mesisuomuja. Papelorikko kukkii Suomessa touko-kes\xc3\xa4kuussa. Hedelm\xc3\xa4 on kaksiosainen, monisiemeninen kota. Papelorikon varren tyvess\xc3\xa4 kasvaa vaaleanpunaisia, pallomaisia itusilmuja, joiden avulla kasvi talvehtii ja levi\xc3\xa4\xc3\xa4 suvuttomasti. N\xc3\xa4it\xc3\xa4 itusilmuja on kutsuttu papeloiksi, mik\xc3\xa4 on antanut kasville sen suomenkielisen nimen. My\xc3\xb6s lajin vanha nimi, mukularikko, viittaa itusilmuihin.\n_START_SECTION_\nLevinneisyys\n_START_PARAGRAPH_\nPapelorikkoa tavataan Euroopassa Pyreneiden niemimaan keskiosista Unkariin, L\xc3\xa4nsi-Ukrainaan, Puolaan ja Baltiaan, pohjoisessa Fennoskandian keskiosiin ja etel\xc3\xa4ss\xc3\xa4 Pohjois-Balkanille ja Etel\xc3\xa4-Italiaan saakka. Lis\xc3\xa4ksi lajia tavataan Islannissa sek\xc3\xa4 Euroopan ulkopuolella Marokossa. Suomessa papelorikkoa tavataan nykyisin muinaistulokkaana erityisesti Ahvenanmaalla sek\xc3\xa4 Varsinais-Suomessa ja Uudellamaalla. Muualla Suomea se on uustulokas, jota on tavattu enimm\xc3\xa4kseen Pohjanlahden satamakaupungeissa. Vuodesta 2010 papelorikko on luokiteltu Suomessa silm\xc3\xa4ll\xc3\xa4pidett\xc3\xa4v\xc3\xa4ksi lajiksi. Lajin taantumisen syyn\xc3\xa4 on avointen kasvupaikkojen umpeenkasvaminen.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPapelorikko kasvaa kuivahkoilla ja ohutmultaisilla kalliorinteill\xc3\xa4, keto- ja lehtoniityill\xc3\xa4 ja laidunniityill\xc3\xa4. Lajia tavataan Suomessa my\xc3\xb6s vanhoista satamapaikoissa, jonne laji on kulkeutunut purjelaivojen painolastimaan mukana.\n_START_SECTION_\nK\xc3\xa4ytt\xc3\xb6\n_START_PARAGRAPH_\nPapelorikkoa on aikoinaan k\xc3\xa4ytetty l\xc3\xa4\xc3\xa4kekasvina. Signatuuriopin mukaisesti mukulamaisten itusilmujen uskottiin auttavat sappikivivaivoihin.'